Josip Korošec, Risbe

Redkokdaj v vsakodnevni praksi galerista se zgodi, da predstavljamo ustvarjalno delo sicer nadvse spoštovanega kolega, umetnostnega zgodovinarja in konservatorja. Prav zaradi tega sem pred leti povabila k razstavljanju Josipa Korošca, ki je pred javnostjo bolj kot ne skrival svoj dolgoletni odnos z risbo. Od človeka, ki se je tako natančno predal strokovnemu poslanstvu je bilo naravno pričakovati, da je risbo razumel ne le kot hiter zapis realnosti, prej nasprotno.

Njegove umetnine so do pikice dognane, popolne umetnine, subtilne in poetične. Predstavlja izbrane koščke sveta, v katerem živi, in ki ga lahko poetično delimo z njim na razstavi. Ob postavitvi v Pilonovi galeriji leta 2013 je izšel katalog s poglobljeno analizo Koroščevega risarskega opusa izpod peresa dr. Miklavža Komelja, zato naj mi bo dovoljeno zasnovati to kratko uvodno predstavitev samo kot prijateljski poklon rafiniranemu ustvarjanju v dokaz, da ima likovna odličnost svoje mesto tudi ob teoriji in praksi umetnostno zgodovinske prakse. Njegov risarski svet je očarljiv, natančen in poln subtilnosti, hkrati vezan na žlahtno tradicijo in odprt k svobodi trenutka, ki šele prihaja…

Dr. Irene Mislej

Dr. Josip Korošec

Rojen l. 1941 v Sarajevu; diplomiral iz umetnostne zgodovine l. 1966 v Beogradu ter l. 1997 doktoriral na Filozofski Fakulteti v Ljubljani na temo: Opredelitev torevtike v prazgodovinski umetnosti Slovenije.

Imel je več samostojnih razstav in sodeloval na nekaterih pomembnih skupinskih likovnih razstavah; za svoje delo je prejel več domačih in mednarodnih nagrad in priznanj.